ประกาศเจ้าพนักงานจราจรทางบกจังหวัดนนทบุรี ฉบับที่ 2/2550 เรื่อง ห้ามจอดรถในเขตจังหวัดนนทบุรี และจัดระบบการเดินรถ

ประกาศเจ้าพนักงานจราจรทางบกจังหวัดนนทบุรี
ประกาศเจ้าพนักงานจราจรทางบกจังหวัดนนทบุรี
ฉบับที่
๒/๒๕๕๐
เรื่อง
ห้ามจอดรถในเขตจังหวัดนนทบุรี และจัดระบบการเดินรถ
 

ตามที่ได้มีประกาศเจ้าพนักงานจราจรทางบกจังหวัดนนทบุรี
เรื่อง จัดระบบการเดินรถในเขต จังหวัดนนทบุรี ฉบับที่ ๑/๒๕๔๘ ลงวันที่ ๓๐ มีนาคม
๒๕๔๘ นั้น เนื่องจากในปัจจุบันการจราจรในเขตจังหวัดนนทบุรี มีการจราจรคับคั่ง
ประกอบกับปริมาณรถที่มีจำนวนเพิ่มมากขึ้น ทำให้เกิดปัญหาการจราจรติดขัด
โดยเฉพาะในถนนงามวงศ์วาน ตำบลบางเขน อำเภอเมือง จังหวัดนนทบุรีทั้งขาเข้าและขาออก
ถนนบางกรวย - ไทรน้อย ตำบลบางม่วง อำเภอบางใหญ่ จังหวัดนนทบุรี และถนนกาญจนาภิเษก
อีกทั้งประกาศเจ้าพนักงานจราจรทางบกจังหวัดนนทบุรี
ที่เคยประกาศไว้ไม่สอดคล้องกับสภาพการจราจรในปัจจุบัน
จึงเห็นควรปรับปรุงการห้ามจอดรถให้เหมาะสมยิ่งขึ้น เพื่อลดปัญหาการจราจรติดขัด

ดังนั้น เพื่อความปลอดภัยและความสะดวกในการจราจร
จึงอาศัยอำนาจตามความในมาตรา ๑๓๙ แห่งพระราชบัญญัติจราจรทางบก พุทธศักราช ๒๕๒๒
ผู้บังคับการตำรวจภูธรจังหวัดนนทบุรี ในฐานะเจ้าพนักงานจราจร
ตามคำสั่งกระทรวงมหาดไทย ที่ ๓๘๗/๒๕๔๑ ลงวันที่ ๑๔ สิงหาคม ๒๕๔๑
จึงออกข้อบังคับไว้ ดังต่อไปนี้

ข้อ ๑ ห้ามจอดรถทุกชนิดในถนนงามวงศ์วาน
ตำบลบางเขน อำเภอเมือง จังหวัดนนทบุรี ตั้งแต่เวลา ๐๖.๐๐ น. ถึง ๐๙.๐๐ น. และเวลา
๑๕.๓๐ น. ถึง ๒๒.๐๐ น.

ข้อ ๒ ห้ามจอดรถทุกชนิดในถนนบางกรวย - ไทรน้อย
ตำบลบางม่วง อำเภอบางใหญ่ จังหวัดนนทบุรี ตั้งแต่สะพานข้ามคลองบางกอกน้อย
(ตลาดบางใหญ่เก่า) ถึงหน้าร้านสุวรรณพาณิชย์ (ระยะทาง
๘๐ เมตร) ในวันคี่ ตั้งแต่เวลา ๐๖.๐๐ น. ถึง ๑๘.๐๐ น.

ข้อ ๓ ห้ามจอดรถทุกชนิดในถนนบางกรวย - ไทรน้อย
ตำบลบางม่วง อำเภอบางใหญ่ จังหวัดนนทบุรี ตั้งแต่สะพานข้ามคลองบางกอกน้อย
(ตลาดบางใหญ่เก่า) ถึงฝั่งตรงข้ามหน้าร้านสุวรรณพาณิชย์ (ระยะทาง ๘๐ เมตร)
ในวันคู่ ตั้งแต่เวลา ๐๖.๐๐ น. ถึง ๑๘.๐๐ น.

ข้อ ๔ ห้ามรถยนต์บรรทุกที่มีล้อตั้งแต่หกล้อขึ้นไป
รถยนต์บรรทุกที่มีเพลาตั้งแต่ ๓ เพลาขึ้นไป รถพ่วง รถยนต์บรรทุกของหนักอื่น ๆ เช่น
รถบดถนน รถบรรทุกซุง เสาเข็ม ยกเว้นรถโดยสารประจำทาง และรถบรรทุกคนโดยสาร
เดินรถในถนนบางใหญ่ - บางคูลัด (ซอยวัดพระเงิน) ตั้งแต่ถนนกาญจนาภิเษก
ไปจนถึงสะพานข้ามคลองประปา ตั้งแต่เวลา ๐๖.๐๐ น. ถึง เวลา ๐๙.๐๐ น. และเวลา ๑๖.๐๐
น. ถึง ๑๙.๐๐ น. เว้นวันหยุดราชการ

ข้อ ๕ บรรดาข้อบังคับ ประกาศ ระเบียบใด
ที่ขัดหรือแย้งกับข้อบังคับนี้ ให้ยกเลิกโดยใช้ประกาศฉบับนี้แทน

ข้อ ๖[๑]
ข้อบังคับนี้ให้ใช้ตั้งแต่วันถัดจากวันประกาศในราชกิจจานุเบกษาเป็นต้นไป


ประกาศ
ณ วันที่ ๑๗ พฤษภาคม พ.ศ. ๒๕๕๐
พลตำรวจตรี
คำรบ ปัญญาแก้ว
ผู้บังคับการตำรวจภูธรจังหวัดนนทบุรี
เจ้าพนักงานจราจรทางบกจังหวัดนนทบุรี






















โสรศ/ผู้จัดทำ
๑๓
มิถุนายน ๒๕๕๐

[๑] ราชกิจจานุเบกษา
เล่ม ๑๒๔/ตอนพิเศษ ๖๗ ง/หน้า ๓๔/๔ มิถุนายน ๒๕๕๐